**Anunț public de selecție Asistent coordonator de voluntari**

În vederea susținerii implementării programului „Timișoara - Capitală Europeană a Culturii în anul 2023”, Asociația Timișoara 2023 - Capitală Europeană a Culturii lansează un Anunț public de selecție a unui *Asistent coordonator de voluntari*, cu posibilitatea depunerii candidaturilor în perioada 06 septembrie 2023 - 13 septembrie 2023.

**Asistent coordonator de voluntari**

**1 post, contract de muncă/contract de colaborare;**

**timp de muncă: cel mult 40 ore/săptămână;**

**Descrierea postului**

Asistentul coordonatorului de voluntari ajută la dezvoltarea și derularea programului VOLTM2023, program transversal de voluntariat din dosarul de candidatură pe baza căruia Municipiul Timișoara a câștigat titlul de Capitală Europeană a Culturii, bazat pe o abordare transgenerațională, multietnică, socială și pe responsabilizare personală și socială.

**Cerințe față de deținătorul funcției**

* posedarea fluentă a limbii române și a limbii engleze;
* folosirea calculatorului în activitatea zilnică și posedarea la nivel avansat a MS Office, Windows și internet;
* abilitatea de a identifica potențiale resurse umane din cadrul comunității;
* bune abilități organizaționale.

**Sarcini specifice**

* acordă suport în recrutarea și selecția voluntarilor cu specific de IT;
* acordă suport la centralizarea nevoilor Programului de voluntariat al TM2023 alături de membrii departamentului de voluntariat al asociației;
* ajută la implementarea activității de management al voluntarilor (recrutare, selecție, informare, motivare, evaluare, follow-up);
* acordă suport în gestionarea bazelor de date ale voluntarilor implicați în programele de voluntariat și în analiza statistică a acestora;
* asigură integrarea și monitorizarea voluntarilor și a operatorilor culturali în platforma de voluntariat TM2023;
* se asigură că navigarea în platforma de voluntariat TM2023 din toate cele trei calități (voluntar, administrator, organizație) se desfășoară fără disfuncționalități;
* identifică și implementează măsuri de optimizare a platformei de voluntariat TM2023;
* coordonează echipa de voluntari experți în IT;
* completează și contribuie la elaborarea de rapoarte de monitorizare a platformei astfel încât activitățile de voluntariat să se deruleze optim;
* participă la ședințele de lucru ale departamentului de voluntariat al asociației;
* respectă Codul de conduită, procedurile interne și regulamentul de organizare internă ale departamentului de voluntariat;
* orice alte atribuții pe care i le stabilește Coordonatorul departamentului de voluntariat.

**Relații ierarhice în cadrul organizației**

* se subordonează Directorului executiv al asociației și, după caz, Managerului de Operațiuni, precum și Coordonatorului de voluntari;
* colaborează cu colegii din asociație și cu partenerii asociației.

**Depunerea candidaturii**

Persoanele interesate vor transmite pe adresa de e-mail a asociației, **recrutare@timisoara2023.eu**, dosarul de candidatură format din:

* Curriculum vitae;
* scrisoare de intenție.

**Termenul-limită** de primire a candidaturilor este 13.09.2023, ora 23:59 (ora României). Interviurile vor avea loc în intervalul 14.09.2023 - 15.09.2023. Vor fi invitate la interviu doar persoanele care au depus dosarul de candidatură complet.